UCyril Ndebele Owayengusomlomo Wedale Lephalamende Kasekho
Izihlobo, abangane lalabo abasebenza loNdebele kubandla leZapu ledale lephalamende bathi ilizwe lilahlekelwe liqhawe.
BULAWAYO — Obengumgcicinishlalo we khomishini yezokuxolelana lokulondoloza ukuthula eye National Peace and Reconciliation Commission njalo owake wabangusomlomo wedale lephalamende, uMnu. Cyril Ndebele, kasekho. UNdebele ubhubhele esibhedlela seMater Dei koBulawayo ngoLwesihlanu. Izihlobo labangane zikamuyi zithi ilizwe lilahlekelwe ngempela ngumuntu obesazi abantu njalo elolwazi olubanzi ngezemithetho lamalungelo oluntu. Udadewabo kamuyi ,uNkosikazi Tenny Madade Ndebele Mijoso, uthe ngempela imuli yakwabo ilahlekelwe okwamagama ngoba uNdebele ubegcine imuli enkulu. Usole uhulumende othe uyehluleka ukutholisa uzulu usizo lokwelatshwa lula ethi kulihlazo ukuthi ngemva kweminyaka engamatshumi amathathu lasithupha akula odokotela abazi ukunhlinza inhliziyo esigabeni seMandebeleni. Unobhala jikelele webandla leZapu, uDokotela Strike Mnkandla owasebenza lomuyi ngesikhathi ibandla lelo lisakhokhelwa nguDr. Joshua Nkomo, ubike ukuba uNdebele ubeyindoda emadodeni njalo ebengumuntu othembekileyo ebandleni. Uthe umuyi ngomunye wamadoda ancedisa iZapu ekuphumeni kumanyano weUnity Accord lebandla leZanu PF. UMnkandla uthe ucinane lomuyi ngoLwesine eGallen House engatshengisi ukuphatheka kakhulu kodwa ekhala ngokuthi kukhona okungahambi kahle emzimbeni wakhe wacina esegijimiselwa eMater Dei ngemva kwemini enkulu. Umuyi wangena kwazombangazwe kudala. UMnkandla ubike ukuba wathi efika eNgilandi ngomnyaka ka1974 wamukelwa nguMuyi uNdebele njalo ngalesosikhathi wayemele ibandla leZapu eNgilandi lase European Union. Uthe umuyi wathi ephenduka ekhaya kazange alahleke uphumule elokhe esekela ibandla leZapu. Umuyi wazalelwe eLower Gwelo njalo ubekhonza eSabatheni eseSelborne Park koBulawayo. Imuli yakoNdebele ibuthene eWoodvile eMimosa Farm 7B Hope Road. Umuyi ubeleminyaka engamatshumi ayisifica minwe mibili lantathu (83) njalo utshiye umkakhe, uNkosikazi Venetetta Ndebele, labantwana abahlanu, amantombazana amabili lamajaha amathathu labazukulu abambalwa. UNkosikazi Ndebele oseNgilandi ukhangelelwe ukuza ekhaya labanye abantwana abasemazweni.